**Ietekmes uz vidi sākotnējais izvērtējums Nr. AP22SI0121**

Sākotnējā izvērtējuma mērķis ir noteikt, vai pieteiktā paredzētā darbība atsevišķi vai kopā ar citām darbībām varētu būtiski ietekmēt vidi. Sākotnējā izvērtējuma uzdevums nav precīzi dokumentēt ietekmju apjomu un definēt projekta īstenošanas nosacījumus. Detalizēts ietekmju apjoma un būtiskuma izvērtējums ir veicams ietekmes uz vidi novērtējuma ietvaros atbilstoši likumā „Par ietekmes uz vidi novērtējumu” un tam pakārtotajos normatīvajos aktos noteiktajai kārtībai gadījumā, ja sākotnējā izvērtējuma rezultātā tiek secināts, ka pieteiktās paredzētās darbības īstenošanas rezultātā ir iespējama būtiska ietekme uz vidi.

1. **Paredzētās darbības ierosinātājs (turpmāk – Ierosinātājs):**

 Sabiedrība ar ierobežotu atbildību “Jūrmalas ūdens”, reģistrācijas Nr.  40003275333; juridiskā adrese: Promenādes iela Nr. 1A, Jūrmala, LV – 2015, e-pasts: info@jurmalasudens.lv (turpmāk – Ierosinātājs)

1. **Paredzētās darbības nosaukums:**

Ūdensapgādes un sadzīves kanalizācijas tīklu izbūve.

1. **Paredzētās darbības norises vieta:**

 Nekustamais īpašums „Prīmulu iela 1246”, zemes vienība ar kadastra apzīmējumu 1300 019 1246 “Vakara iela 0061”, zemes vienība ar kadastra apzīmējumu 1300 017 0061 un “Dzegužu iela”, zemes vienība ar kadastra apzīmējumu 1300 017 0038 , Jūrmala (turpmāk – Paredzētās Darbības vieta)

1. **Informācija par paredzēto darbību, iespējamām paredzētās darbības vietām un izmantojamo tehnoloģiju veidiem:**

Paredzētās darbības ietvaros plānota Jūrmalas ūdenssaimniecības attīstība IV kārta – ūdensapgādes un kanalizācijas tīklu izbūve ielu sarkano līniju robežās līdz privātīpašumu robežai, paredzot izbūvēt pieslēgumu vietas, lai būtu iespējama mājsaimniecību pieslēgšanās pie ūdensapgādes un kanalizācijas tīkliem. Saskaņā ar iesniegto informāciju Prīmulu ielas plānotais kopējais kanalizācijas tīkla kopgarums – 2520 m, ūdensvada garums – 3450 m. Dzegužu ielas plānotais kanalizācijas tīkla kopgarums – 1600 m, ūdensvada kopgarums – 1420 m.

Ņemot vērā, ka atsevišķos posmos līdz šim ielu būvniecība nav veikta, pirms ūdensvada un kanalizācijas tīklu būvdarbu uzsākšanas ir nepieciešam meža zemes atmežošana. Atbilstoši iesniegtajai informācijai atmežošana ir nepieciešama:

nekustamajā īpašumā „ Prīmulu iela 1246”, zemes vienībā ar kadastra apzīmējumu 1300 019 1246 – 0,16 ha platībā (1.kvartāla 1., 2. nogabalā), paredzot atmežošanas laikā 13 skuju koku un 7 lapu koku ciršanu, jo koki atrodas ielas sarkanajās līnijās, vietā, kur paredzēta tīklu izbūve;

nekustamajā īpašumā “Vakara iela 0061”, zemes vienībā ar kadastra apzīmējumu 1300 017 0061 – 0,2231 ha platībā (1. kvartāla 1.nogabalā);

nekustamajā īpašumā “Dzegužu iela”, zemes vienībā ar kadastra apzīmējumu 1300 017 0038 – 0,0795 ha plātībā (1.kvartāla 1., 2.nogabalā).

Pēc būvdarbu pabeigšanas plānots sakārtot teritoriju.

Kā norāda Ierosinātājs, Darbības rezultātā tiks nodrošināta atbilstošas sadzīves kanalizācijas novadīšanas iespēja uz SIA “Jūrmalas ūdens” centralizētajiem tīkliem un atbilstoša notekūdeņu attīrīšana. Paredzētā Darbība ir iepriekšējo gadu īstenoto projektu turpinājums – Jūrmalas ūdenssaimniecības attīstības projekta iepriekšējās kārtās (t. sk. IV kārtā) ir izbūvēti maģistrālie ūdenssaimniecības tīkli (gan ūdensapgādes, gan sadzīves kanalizācijas tīkli), lai lokālos risinājumus kanalizācijas attīrīšanai aizstātu ar centralizēto tīklu pārklājumu un notekūdeņu novadīšanu līdz Slokas notekūdeņu attīrīšanas iekārtām, kur atbilstošu notekūdeņu attīrīšanu nodrošina SIA “Jūrmalas ūdens”. Ierosinātājs uzsvēris, ka projektā paredzētās darbības nepieciešamas, lai nepietiekami attīrīti vai neattīrīti notekūdeņi nenonāktu vides piesārņojuma jutīgās teritorijās un neradītu kaitējumu videi. Ūdensapgādes un kanalizācijas tīklu izbūve paredzēta ielās, kur līdz šim ūdenssaimniecības tīklu pārklājums nav bijis pieejams. Valsts vides dienests 2016.gadā ir veicis sākotnējo izvērtējumu (07.11.2016. Nr.RI16SI0102) projekta “Jūrmalas ūdenssaimniecības IV kārta”, kurā bija ietverta ūdensapgādes un kanalizācijas tīklu izbūve dažādos Jūrmalas rajonos ielu sarkanajās līnijās (t. sk. ūdenssaimniecības tīklu paplašināšana posmā Priedaine – Majori, posmā Majori – Krastciems un Krastciems – Ķemeri) un pēc Vides pārraudzības biroja lēmuma par ietekmes uz vidi nepiemērošanu minētā projekta izstrādei ir izdevis tehniskos noteikumus Nr.LI16TN0536. 2020.gadā ir veikts sākotnējais izvērtējums Nr.RI20SI0088 Ūdensapgādes un sadzīves kanalizācijas tīklu izbūvei Mežmalas, Kr. Barona, Kāpu, Vikingu ielā, Valteru prospektā, Jūrmalā. Lietas ietveros tika pieņemts lēmums par ietekmes uz vidi novērtējuma procedūras nepiemērošanu un izdoti tehniskie noteikumi Nr.RI20TN0399.

Saskaņā ar Ierosinātāja sniegto informāciju Paredzētās Darbības īstenošanas laikā nav paredzēti apjomīgi būvdarbi, t. sk. zemes darbi, jo darbība skar tikai atsevišķas ielas vai ielu posmus. Darbība tiks veikta ielu sarkanajās līnijās, līdz ar to darbība tiks veikta jau antropogēni ietekmētā teritorijā un netiks ietekmēts kāpu dabiskais reljefs.

Būvdarbi tiešā veidā nav saistīti ūdens resursu izmantošanu un radītu notekūdeņu apsaimniekošanu, kā arī ar siltumapgādes risinājumu. Plānotie ūdensapgādes tīkli ir saistīti ar ūdens ieguves avotu – SIA “Jūrmalas ūdens” apsaimniekošanā esošajiem ūdens ieguves urbumiem. Būvdarbu laikā ūdensapgādes risinājumus nodrošina ģenerāluzņēmējs, noslēdzot atbilstošu līgumu par ūdens lietošanas tiesībām un pienākumiem.

Ūdensapgādes un kanalizācijas risinājums paredzēts ar pieslēgumu pie Jūrmalas pilsētas centralizētajiem ūdensapgādes un kanalizācijas tīkliem.

 Saskaņā ar Kadastra informācijas sistēmas datiem:

 nekustamā īpašuma “Prīmulu iela 1246” zemesgrāmatu nodalījums Nr. 100000527655, kadastra Nr. 13000191246. Īpašumssastāv no vienas zemes vienības ar kadastra apzīmējumu: 1300 019 1246. Īpašumaplatība 0,3255 ha, ko veido: mežs 0,16 ha, zeme zem ūdeņiem 0,1002 ha, zeme zem ceļiem 0,0247 ha un pārējās zemes 0,1306 ha. Kā apgrūtinājums minēts: (7311010100)Baltijas jūras un Rīgas jūras līča krasta kāpu vides un dabas resursu aizsardzības aizsargjoslas teritorija – 0,3255 ha; (7311010300) Baltijas jūras un Rīgas jūras līča ierobežotas saimnieciskās darbības joslas teritorija – 0,3255 ha; (14010103) vietējas nozīmes kultūras pieminekļa teritorija un objekti – 0,3255 ha un (7311090900) dabas resursu ķīmiskās aizsargjoslas teritorija ap pazemes ūdens ņemšanas vietu – 0,1417 ha. Īpašnieks: Jūrmalas valstspilsētas pašvaldība, reģistrācijas Nr. 40900036698.

 nekustamā īpašuma “Vakara iela 0061” zemesgrāmatu nodalījums Nr. 100000532546, kadastra Nr. 13000170072. Īpašums sastāv no vienas zemes vienības ar kadastra apzīmējumu: 1300 017 0061. Īpašuma platība 0,4376 ha, ko veido: mežs 0,43 ha, zeme zem ūdeņiem 0,0025 ha, zeme zem ceļiem 0,0051 ha. Kā apgrūtinājums minēts: (7311010100) Baltijas jūras un Rīgas jūras līča krasta kāpu vides un dabas resursu aizsardzības aizsargjoslas teritorija – 0,2231 ha; (7311010300) Baltijas jūras un Rīgas jūras līča ierobežotas saimnieciskās darbības joslas teritorija – 0,4376 ha; (7312030100) ekspluatācijas aizsargjoslas teritorija gar ielu vai ceļu – sarkanā līnija un vides – 0,2854 ha un (7311090900) dabas resursu ķīmiskās aizsargjoslas teritorija ap pazemes ūdens ņemšanas vietu – 0,4376 ha. Īpašnieks: Jūrmalas valstspilsētas pašvaldība, reģistrācijas Nr. 40900036698.

 nekustamā īpašuma “Dzegužu iela” zemesgrāmatu nodalījums Nr. 13000170038, kadastra Nr. 13000170037. Īpašums sastāv no vienas zemes vienības ar kadastra apzīmējumu: 13000170038. Īpašuma platība 0,1964 ha, ko veido: mežs 0,08 ha un zeme zem ceļiem 0,1164 ha. Kā apgrūtinājums cita starpā minēts: (7311010100) Baltijas jūras un Rīgas jūras līča krasta kāpu vides un dabas resursu aizsardzības aizsargjoslas teritorija – 0,1964 ha; (7311010300) Baltijas jūras un Rīgas jūras līča ierobežotas saimnieciskās darbības joslas teritorija – 0,1964 ha; un (7311090900) dabas resursu ķīmiskās aizsargjoslas teritorija ap pazemes ūdens ņemšanas vietu – 0,166 ha. Īpašnieks: Jūrmalas valstspilsētas pašvaldība, reģistrācijas Nr. 40900036698.

 Saskaņā ar Jūrmalas teritorijas plānojumu Paredzētās Darbības norises vieta atrodas Baltijas jūras un Rīgas jūras līča Krasta kāpu aizsargjoslā, funkcionālajā zonējumā *Transporta infrastruktūra (TR1).* Atbilstoši Teritorijas izmantošanas un apbūves noteikumu 2286. punktam (234.lp.) Transporta infrastruktūras teritorija (TR) ir funkcionālā zona, ko nosaka, lai nodrošinātu visu veidu transportlīdzekļu un gājēju satiksmei nepieciešamo infrastruktūru, kā arī lai nodrošinātu lidostu un ostu uzņēmumu darbību un attīstībai nepieciešamo teritorijas organizāciju un inženiertehnisko apgādi Savukārt 2287.punktā (234.lp.) kā galvenais teritorijas izmantošanas veids ir minēts – Inženiertehniskā infrastruktūra (14001). Paredzētā Darbība ir atbilstoša Jūrmalas pilsētas teritorijas plānojumam. Lai īstenotu Paredzēto Darbību, nav nepieciešams izmainīt teritorijas esošo plānoto (atļauto) izmantošanas veidu.

Īpašums atrodas Jūrmalas pilsētā, tās ZR daļā, savrupmāju apbūves zonas ielu sarkanajās līnijās. Paredzētās Darbības vieta robežojas ar savrupmāju apbūves teritoriju (DzS15, DzS23) un arī ar dabas pamatnes teritoriju (D3). Tuvākās dzīvojamās mājas atrodas 15 – 20 m attālumā no Paredzētās Darbības vietas.

 Īpašums neatrodas nevienā no īpaši aizsargājamām dabas teritorijām. Tuvākā Eiropas nozīmes aizsargājamā dabas teritorija *Natura 2000* – Ķemeru nacionālais parks (tā ainavu aizsardzības zona) atrodas aptuveni 2,7 km attālumā R virzienā no Paredzētās Darbības vietas. Tuvākais mikroliegums, kas noteikts īpaši aizsargājams biotopa 2180, Mežainas piejūras kāpas aizsardzībai atrodas aptuveni 70 m no Paredzētās Darbības vietas A virzienā. Bet tuvākais īpaši aizsargājams biotops 2180, Mežainas piejūras kāpas robežojas ar Paredzētās Darbības vietu.

 Paredzētās Darbības vieta atrodas Krasta kāpu aizsargjoslā. Saskaņā ar Latvijas ģeoloģiskās informācijas aģentūras karšu pārlūku un *Google Earth Pro* rīku secināms, ka Paredzētās Darbības norises vieta ir atrodas aptuveni no 80 līdz 120 m attālumā no jūras krasta.

1. **Paredzētās darbības ietekmes uz vidi vērtēšanas nepieciešamības pamatojums, iespējamās ietekmes būtiskuma novērtējums:**

Veikts, pamatojoties uz likuma „Par ietekmes uz vidi novērtējumu” (turpmāk tekstā – Novērtējuma likums) 3.2 panta pirmās daļas 1. punktu un 2. pielikuma 11.12. apakšpunktu, 10., 11. pantu un Ministru kabineta 2015. gada 13. janvāra noteikumu Nr.18 „Kārtība, kādā novērtē paredzētās darbības ietekmi uz vidi un akceptē paredzēto darbību” 13. punktu. Novērtēšana veikta, balstoties uz Eiropas Savienības sākotnējā izvērtējuma vadlīnijās noteikto pieeju un kritērijiem, kas interpretē Eiropas Parlamenta un Padomes direktīvas 2014/52/ES (ar ko groza Direktīvu 2011/92/ES par dažu sabiedrisku un privātu projektu ietekmes uz vidi novērtējumu).

Valsts vides dienesta Atļauju pārvalde (turpmāk – Dienests) ir izvērtējusi gan paredzētās darbības vietas līdzšinējo izmantošanas veidu, dabas vērtības, darbības apjomus, izvēlētos tehniskos risinājumus, dabiskās vides absorbcijas spējas, ietekmes raksturu un iespējamo pārrobežu ietekmi, ietekmes intensitāti un kompleksumu, savstarpējo un kopējo ietekmi uz citām esošām vai apstiprinātām paredzētajām darbībām, kas ietekmē vienu un to pašu teritoriju u.c. faktorus, kas varētu radīt ietekmi uz vidi, pamatojoties uz Novērtējuma likuma 11. pantā noteiktajiem kritērijiem.

Secināms, ka būtiskākie ietekmes aspekti var būt saistīti ar Novērtējuma likuma 11. panta pirmās daļas 4. punkta atkritumu rašanās, 5.punkta piesārņojums un traucējumi kritērijiem un vērtējami kopskatā ar otrās daļas kritērijiem, t. sk. 1.punkta līdzšinējais un apstiprinātais teritorijas izmantošanas veids un funkcionālais zonējums, 3.punkta d) dabiskās vides absorbcijas spēja, kā arī ņemot vērā tādus ietekmes aspektus kā ietekmes apjomu un telpisko izplatību; ietekmes intensitāti un kompleksumu, arī savstarpējo un kopējo ietekmi uz citām esošām vai apstiprinātām paredzētām darbībām, kas ietekmē vienu un to pašu teritoriju (Novērtējuma likuma 11. panta trešās daļas 1., 3., 6. punkta kritēriji). Šajā gadījumā Paredzētās darbības īstenošanas radītās nelabvēlīgās ietekmes uz vidi varbūtība ir saistāma arī ar apstākli, ka Paredzētās darbības vieta atrodas Krasta kāpu aizsargjoslā. Tāpat ietekme būvdarbu laikā ir saistīta ar radīto ietekmi uz aizsargājamām dabas vērtībām un iedzīvotājiem, kas dzīvo tuvākajā apkārtnē.

Novērtējuma likuma 7. panta pirmā daļa, kas noteic, ka piesakot darbību, ierosinātājs norāda vismaz divus dažādus risinājumus attiecībā uz šīs darbības vietu vai izmantojamo tehnoloģiju veidiem. Ierosinātājs nav iesniegusi Paredzētās darbības divus iespējamos variantus. Dienests kā otro alternatīvo risinājumu pieņem variantu, ka būvniecība netiek īstenota.

Saskaņā ar Aizsargjoslu likuma 5.panta pirmo daļu ap objektiem un teritorijām, kas ir nozīmīgas no vides un dabas resursu aizsardzības un racionālas izmantošanas viedokļa, tiek noteiktas vides un dabas resursu aizsardzības aizsargjoslas. Šo aizsargjoslu galvenais uzdevums ir samazināt vai novērst antropogēnās negatīvās iedarbības ietekmi uz objektiem, kuriem ir noteiktas aizsargjoslas. Kā viens no vides un dabas resursu aizsardzības aizsargjoslu

veidiem noteikta Baltijas jūras un Rīgas jūras līča piekrastes aizsargjosla.

Aizsargjoslu likuma 6. panta pirmā daļa paredz, ka Baltijas jūras un Rīgas jūras līča piekrastes aizsargjosla izveidota, lai samazinātu piesārņojuma ietekmi uz Baltijas jūru, saglabātu meža aizsargfunkcijas, novērstu erozijas procesu attīstību, aizsargātu piekrastes ainavas, nodrošinātu piekrastes dabas resursu, arī atpūtai un tūrismam nepieciešamo resursu un citu sabiedrībai nozīmīgu teritoriju saglabāšanu un aizsardzību, to līdzsvarotu un ilgstošu izmantošanu.

Aizsargjoslu likuma 36. panta otrās daļas 3. punktā noteikts, ka „*krasta kāpu aizsargjoslā un pludmalē papildus šā panta pirmajā daļā minētajiem aprobežojumiem aizliegts celt jaunas ēkas un būves un paplašināt esošās, izņemot gadījumu, kad, saskaņojot ar attiecīgo Valsts vides dienesta reģionālo vides pārvaldi un atbilstoši vietējās pašvaldības teritorijas plānojumam, ēku un būvju celtniecība vai paplašināšana ir paredzēta vietējās pašvaldības teritorijas plānojumā un notiek pilsētas teritorijā”.*

Ņemot vērā iepriekšrakstīto, secināms, ka darbība nav pretrunā Aizsargjoslu likuma 6. panta pirmajai daļai un 36. pantā noteiktajām prasībām Krasta kāpu aizsargjoslā.

Īstenojot Paredzēto darbību konkrētajā vietā Krasta kāpu aizsargjoslā, nav paredzams būtisks antropogēnās slodzes pieaugums, jo darbības vietai pieguļošā teritorija ir apbūvēta un saimnieciskās darbības ietekmēta, blakus Darbības vietai esošajos īpašumos atrodas dzīvojamo māju apbūve. Ņemot vērā, ka Darbības ietvaros nav paredzēti apjomīgi zemes darbi, hidroloģiskā režīma un reljefa izmaiņas, Paredzētās Darbības īstenošana būtiski neveicinās krasta erozijas un akumulācijas intensitāti. Bet pirms Paredzētās Darbības īstenošanas ir nepieciešama meža zemes atmežošana.

Aizsargjoslu likuma 36.panta ceturtās daļas 2. punkts noteic, ka *“Krasta kāpu aizsargjoslā papildus šā panta pirmajā, otrajā un trešajā daļā minētajam aizliegts mežā veikt būvniecību, parku, mežaparku un lauksaimniecībā izmantojamās zemes ierīkošanu, kuras rezultātā platība tiek atmežota, un laucēs veikt būvniecību, parku, mežaparku un lauksaimniecībā izmantojamās zemes ierīkošanu bez Ministru kabineta ikreizēja rīkojuma. Ikreizēju rīkojumu lauksaimniecībā izmantojamās zemes ierīkošanai krasta kāpu aizsargjoslā esošā mežā Ministru kabinets izdod sešu mēnešu laikā no dienas, kad iesniegums saņemts vietējā pašvaldībā. Koku ciršanas kārtību krasta kāpu aizsargjoslā esošā mežā šajā punktā minēto darbību īstenošanai nosaka Ministru kabinets”.*

Saskaņā ar Dabas aizsardzības pārvaldes dabas datu pārvaldības sistēmā OZOLS publicēto informāciju, Paredzētās Darbības vietas teritorijā nav reģistrētas īpaši aizsargājamas sugas mikroliegumi; tuvākais mikroliegums atrodas aptuveni 70 m attālumā no Darbības vietas un noteikts biotopa “Mežainas piejūras kāpas” aizsardzībai. Paredzētās Darbības ietvaros plānotā ūdenssaimniecības tīklu izbūve neskars mikrolieguma teritoriju; mikroliegums atrodas ārpus Darbības ietekmes zonas. Tuvākais īpaši aizsargājams biotops 2180 Mežainas piejūras kāpas robežojas ar Paredzētās darbības vietu un šaurā ~ 15 m ielas joslā šķērso neizbūvēto ielas posmu. Dienests, izvērtējot ietekmes būtiskumu un salīdzinot ar projekta īstenošanas mērķi un ieguvumu nozīmi ilgtermiņā, t. sk. vides jomā, kā arī balstoties uz samērīguma principiem un lietderības apsvērumiem, secina, ka tehniskajos noteikumos ir iespējams izvirzīs tādas vides aizsardzības prasības, kas vērstas uz aizsargājamā biotopa aizsardzību, piemēram, darbi organizējamai un veicami tikai ielu sarkanajās līnijās, neparedzot tehnikas un materiālu novietnes aizsargājamā biotopa platībā; vietās, kur tīklu izbūve var nelabvēlīgi ietekmēt koku augšanas apstākļus, būvdarbos jāpielieto caurdures metode (beztranšeju metode) u. tml. Tādējādi kopumā apjoma ziņā Paredzētā Darbība nav vērtējama, kā nozīmīga un kompleksa, tā neradīs būtisku nelabvēlīgu ietekmējumu uz apkārtējo vidi. Pamatojoties uz Aizsargjoslu likuma 36.panta ceturtās daļas 2.punktu, pirms Paredzētās Darbības uzsākšanas atmežošanai ir nepieciešams saņemt Ministru kabineta ikreizējo rīkojumu.

Paredzētās Darbības vieta atrodas Jūrmalas pilsētas savrupmāju apbūves zonā. Jūrmalas pilsētas teritorijas plānojumā Paredzētā darbības vieta un tās apkārtne nav noteikta kā ainaviski vērtīga teritorija.

Plānots, ka Paredzētās darbības īstenošanā tiks izmantoti smilts vai grants – smilts materiāls. Pirms būvniecības ir paredzēta meža atmežošana Bet kopumā Paredzētās darbības ietvaros nav plānota apjomīga dabas resursu izmantošana, saistībā ar šo kritēriju nav paredzama būtiska negatīva ietekme.

Būvniecības laikā radīsies būvgruži; ekspluatācijas laikā sadzīves atkritumi. Ierosinātāja nav sniegusi informāciju par atkritumu veidu un plānoto daudzumu, tikai norādījusi, ka ir līgums ar atkritumu apsaimniekošanas uzņēmumu. Uzskatāms, ka tad, ja būvniecības un ekspluatācijas laikā radušos atkritumus apsaimnieko, nepieļaujot vides piesārņošanu un neradot draudus cilvēku veselībai, kā arī ievērojot „Atkritumu apsaimniekošanas likumā” noteiktās prasības (likuma 4., 15., 16., 17., 19., 20., 21. pants), tad radīto atkritumu ziņā ietekme uz vidi nebūs intensīva un kompleksa. Prasības atbilstoši atkritumu apsaimniekošanas tiesiskajam regulējumam iespējams izvirzīt tehniskajos noteikumos.

Būvniecības darbi ir saistīti ar trokšņiem, vibrāciju, kā arī iespējamu putekļu emisiju no darbos iesaistītās tehniskas, būvmateriāliem. Tomēr ietekmes vairāk ir vērtējamas kā lokālas un pārejošas. Būvdarbu laikā būtu jānodrošina Ministru kabineta 2014.gada 7.janvāra noteikumos Nr.16 “Trokšņa novērtējums un pārvaldības kārtība” noteiktos trokšņu robežlielumus, lai būvdarbu radītais traucējums apkārtējiem iedzīvotājiem būtu iespējami mazāks.

Paredzētā Darbības vieta atrodas Jūrmalas pilsētas ūdens ņemšanas vietu ķīmiskajā aizsargjoslā. Dienesta vērtējumā, būvdarbu laikā jānodrošina pasākumi, lai vidē nenonāktu piesārņojošās vielas, kas varētu infiltrēties tālāk gruntsūdeņos un pazemes ūdeņos.

Paredzētās darbības izraisīts piesārņojuma risks ar naftas produktiem ir maz iespējams. Ietekme, ko radīs troksnis, vibrācijas un putekļi būvdarbu laikā, kopumā vērtējama kā īslaicīga un maznozīmīga. Tāpat nepastāv vērā ņemami piesārņojuma draudi vai ietekmes, kas varētu radīt nozīmīgu nelabvēlīgu iespaidu kontekstā ar vides dabiskajām absorbcijas spējām.

Dienesta vērtējumā paredzētā darbība un tās radītā slodze uz apkārtējo vidi nav vērtējama kā būtiska vai tāda, kas nozīmīgi ietekmētu apkārtējās vides procesus un/ vai cilvēkus, kas pakļauti tās ietekmei (nav kvalificējama kā kompleksa vai nozīmīga plašākā mērogā).

**Secinājumi:**

Paredzētās Darbība – ūdensapgādes un sadzīves kanalizācijas tīklu būvniecība – neatbilst likuma „Par ietekmes uz vidi novērtējuma likumu” 4. pantā un 1.pielikumā noteiktajām darbībām, kurām veicams ietekmes uz vidi novērtējums.

Kopumā paredzētās darbības radītā slodze uz apkārtējo vidi nav vērtējama kā intensīva, nozīmīga un kompleksa vai tāda, kas būtiski ietekmētu apkārtējās vides procesus; tās traucējumu aspekts nebūs tik nozīmīgs, lai paredzētajai darbībai būtu nepieciešams piemērot ietekmes uz vidi novērtējuma procedūru.

Paredzētās Darbības īstenošana ir atbilstoša Jūrmalas pilsētas teritorijas plānojumam.

Paredzētās darbības īstenošana nav pretrunā Baltijas jūras un Rīgas jūras līča piekrastes izveidošanas mērķiem un kritērijiem, Paredzētajai Darbībai ir piemērojams Aizsargjoslu likuma 36. panta pirmās daļas 3. punktā noteiktais būvniecības aizlieguma izņēmums, kas pieļauj veikt ūdensapgādes un kanalizācijas tīklu būvniecību pilsētas teritorijā.

Paredzētajai Darbībai nepieciešams saņemt Ministru kabineta ikreizējo rīkojumu atmežošanai. Tehniskie noteikumi tiks izdoti pēc tam, kad būs saņemts Ministru kabineta rīkojums.

Tehniskajos noteikumos iespējams izvirzīt vides aizsardzības prasības ietekmju uz vidi samazināšanai.

**6. Izvērtētā dokumentācija:**

1. Iesniegums ietekmes uz vidi sākotnējam izvērtējumam (reģistrēts Valsts vides dienestā 25.05.2022.) uz 1 lp., tam pievienotā informācija uz 25 lp.;
2. Jūrmalas pilsētas Teritorijas plānojuma grozījumi 2016.-gadam (2.1 redakcija)

 <https://geolatvija.lv/geo/tapis#document_3514>

1. Latvijas Ģeotelpiskās informācijas aģentūras dati/ kartes <https://kartes.lgia.gov.lv/karte/>
2. Valsts zemes dienesta Kadastra informācijas dati: [https://www.kadastrs.lv/#](https://www.kadastrs.lv/) un <https://viss.gov.lv/lv/E-pakalpojumi/VZD/CadastreInfo>
3. Dabas aizsardzības pārvaldes dabas datu pārvaldības sistēma OZOLS <https://ozols.gov.lv/ozols/>
4. Latvijas Ģeotelpiskās informācijas aģentūras Karšu pārlūks: <https://kartes.lgia.gov.lv/karte/>
5. *Google Earth Pro* karšu rīks.
6. Nacionālā kultūras mantojuma pārvaldes tīmekļa vietne: <https://mantojums.lv/lv/>
7. VSIA „Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu reģistrs <http://parissrv.lvgmc.lv/#viewType=home_view>
8. VSIA „Latvijas Vides, ģeoloģijas un meteoroloģijas centrs” Plūdu riska un plūdu draudu kartes <https://videscentrs.lvgmc.lv/iebuvets/pludu-riska-un-pludu-draudu-kartes>
9. Būvniecības informācijas sistēmas būvniecības lieta Nr. BIS-BL-485406-13262.

Piezīme: Izvērtētās dokumentācijas sarakstā norādītās tīmekļa vietnes skatītas ietekmes uz vidi sākotnējā izvērtējuma laikā – pēdējais skatīšanās datums 14.07.2022.

**7.****Piemērotās tiesību normas:**

1. Likums „Par ietekmes uz vidi novērtējumu” 3.2 panta pirmās daļas 1.punkts, 2.pielikuma 11.punkta 12) apakšpunkts, 4., 10., 11. pants;
2. Aizsargjoslu likums 6.panta pirmā daļa, 36. panta otrās daļas 3.punkts; ceturtās daļas 2.punkts;
3. Likums “Par piesārņojumu” 5.panta 7.punkts;
4. Ministru kabineta 2015. gada 13. janvāra noteikumu Nr.18 „Kārtība, kādā novērtē paredzētās darbības ietekmi uz vidi un akceptē paredzēto darbību” 9., 10., 13. punkts.
5. Ministru kabineta 2014.gada 19.augusta noteikumi Nr.500 “Vispārīgie būvnoteikumi”.
6. Sugu un biotopu aizsardzības likums.

**8. Sabiedrības informēšana:**

Pamatojoties uz Ministru kabineta 2015. gada 13. janvāra noteikumu Nr.18 „Kārtība, kādā novērtē paredzētās darbības ietekmi uz vidi un akceptē paredzēto darbību” 9., 10.punktu, Valsts vides dienesta Atļauju pārvalde ir nosūtījusi Informatīvo paziņojumu (14.06.2022. vēstule Nr. 11.4/AP/2526/2022) Jūrmalas valstspilsētas pašvaldībai un Vides aizsardzības klubam, kā arī ievietojusi Valsts vides dienesta tīmekļvietnē. Atsauksmes, ierosinājumi vai priekšlikumi nav saņemti.

**Lēmums:**

Nepiemērot SIA “Jūrmalas ūdens” ierosinātajai paredzētajai darbībai – *ūdensapgādes un sadzīves kanalizācijas tīklu izbūve nekustamajā īpašumā „Prīmulu iela 1246”, zemes vienībā ar kadastra apzīmējumu 1300 019 1246 “Vakara iela 0061”, zemes vienībā ar kadastra apzīmējumu 1300 017 0061 un “Dzegužu iela”, zemes vienībā ar kadastra apzīmējumu 1300 017 0038 , Jūrmalā* – ietekmes uz vidi novērtējuma procedūru

Šis starplēmums, ar kuru tiek atzīts, ka ietekmes uz vidi novērtējums nav nepieciešams, nav atsevišķi pārsūdzams.

Atļauju pārvaldes

Būvniecības un attīstības departamenta direktore Dace Rudusa

Rīgā, 2022. gada 19. jūlijā

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Īrisa Rodiņa 64207268

irisa.rodina@vvd.gov.lv